CELEX: 62019TN0507
Language: el
Date: 2019-07-15 00:00:00
Title: Υπόθεση T-507/19: Προσφυγή-αγωγή της 15ης Ιουλίου 2019 — DH κατά Επιτροπής

2.9.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 295/84
            
         
      Προσφυγή-αγωγή της 15ης Ιουλίου 2019 — DH κατά Επιτροπής
      (Υπόθεση T-507/19)
      (2019/C 295/110)
      Γλώσσα διαδικασίας: η ιταλική
      
         Διάδικοι
      
      
         Προσφεύγων-ενάγων: DH (εκπρόσωπος: E. Bonanni, δικηγόρος)
      
         Καθής-εναγομένη: Ευρωπαϊκή Επιτροπή
      
         Αιτήματα
      
      Ο προσφεύγων-ενάγων ζητεί από το Γενικό Δικαστήριο:
      
                  —
               
               
                  να ακυρώσει την απόφαση της Επιτροπής, της 13ης Σεπτεμβρίου 2018, καθόσον δεν προέβη σε εξαίρεση του ιατρού X στο πλαίσιο ενδεχόμενης διαδικασίας της συγκροτηθείσας ιατρικής επιτροπής, και, ως εκ τούτου, να ορίσει νέο ανεξάρτητο ιατρό στη διαδικασία που αφορά τις υποθέσεις T-308/19 και T-316/19, προβαίνοντας σχετικώς σε έγκαιρη κοινοποίηση·
               
            
                  —
               
               
                  να υποχρεώσει την Επιτροπή να καταβάλει ποσό ύψους 500 000 ευρώ ή οποιοδήποτε άλλο ποσό κρίνει δίκαιο το Γενικό Δικαστήριο·
               
            
                  —
               
               
                  να υποχρεώσει την Επιτροπή να γνωστοποιήσει στο Γενικό Δικαστήριο και/ή στον προσφεύγοντα-ενάγοντα την ταυτότητα του ιατρικού συμβούλου του θεσμικού οργάνου ο οποίος συμβουλεύθηκε τον πλήρη ιατρικό φάκελο του προσφεύγοντος-ενάγοντος, τηρουμένης της ανωνυμίας, και ο οποίος εξέδωσε αρνητική γνωμάτευση όσον αφορά την αίτηση του προσφεύγοντος-ενάγοντος περί επιστροφής ιατρικών δαπανών, στο πλαίσιο του άρθρου 10 της κοινής ρυθμίσεως σχετικά με την κάλυψη των κινδύνων ατυχήματος και επαγγελματικής ασθένειας των υπαλλήλων των Ευρωπαϊκών Κοινοτήτων, για την οποία υπήρχε προέγκριση, όπως απαιτείτο στην αίτηση αριθ. D/462/17·
               
            
                  —
               
               
                  να καταδικάσει, σε κάθε περίπτωση, την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής-αγωγής του, ο προσφεύγων-ενάγων υποστηρίζει ότι τα πραγματικά περιστατικά της υποθέσεως καταδεικνύουν την ύπαρξη συμπεριφοράς μη σύμφωνης με τις επαγγελματικές πρακτικές και τη δεοντολογία, στο πλαίσιο της ανανεώσεως της συνθέσεως της ιατρικής επιτροπής.
      Όσον αφορά την προβαλλόμενη από τον προσφεύγοντα-ενάγοντα ζημία, αυτός προβάλλει τόσο την καθυστέρηση της διαδικασίας όσο και τη μη σύμφωνη με τις επαγγελματικές πρακτικές και τη δεοντολογία συμπεριφορά του οικείου ιατρού, καθώς και τις θίγουσες την τιμή και την υπόληψη του ζημιωθέντος πράξεις και τις παραλείψεις στις οποίες παρανόμως υπέπεσε το θεσμικό όργανο, λαμβανομένου υπόψη ότι το πλαίσιο στο οποίο εντάσσεται καταρχήν η υπό κρίση προσφυγή-αγωγή ανάγεται στην από 7 Ιουνίου 2000 αίτηση του προσφεύγοντος-ενάγοντος να αναγνωρισθεί η επιδείνωση της επαγγελματικής ασθενείας του και στην έκδοση δύο καταδικαστικών αποφάσεων εις βάρος της Επιτροπής, συγκεκριμένα δε στις υποθέσεις T-212/01 και T-551/16.